b"\n_START_ARTICLE_\nTeatre d'operacions d'It\xc3\xa0lia (Primera Guerra Mundial)\n_START_SECTION_\nOr\xc3\xadgens de la campanya\n_START_PARAGRAPH_\nMalgrat que It\xc3\xa0lia estava compromesa inicialment amb Alemanya i \xc3\x80ustria-Hongria en la Triple Alian\xc3\xa7a, decid\xc3\xad no declarar la guerra a les pot\xc3\xa8ncies de la Triple Entente l'agost de 1914, argumentant que l'alian\xc3\xa7a era nom\xc3\xa9s defensiva i que It\xc3\xa0lia no estava obligada a donar suport a l'agressi\xc3\xb3 inicial austr\xc3\xadaca contra S\xc3\xa8rbia. La negativa italiana no resulta sorprenent, a causa de la seva llarga enemistat amb l'imperi austrohongar\xc3\xa8s, que datava del Congr\xc3\xa9s de Viena el 1815, en qu\xc3\xa8 es cediren diverses zones de parla italiana a \xc3\x80ustria. Durant els primers mesos de la guerra, es produ\xc3\xad una intensa campanya diplom\xc3\xa0tica per part dels aliats per assegurar la participaci\xc3\xb3 d'It\xc3\xa0lia contra les pot\xc3\xa8ncies centrals. Aquestes gestions culminaren en el Pacte de Londres el 26 d'abril de 1915, en qu\xc3\xa8 It\xc3\xa0lia renunciava definitivament als seus compromisos amb la Triple Alian\xc3\xa7a. El 23 de maig de 1915 It\xc3\xa0lia declarava finalment la guerra a \xc3\x80ustria-Hongria.\n_START_SECTION_\nLes primeres batalles de l'Isonzo\n_START_PARAGRAPH_\nIt\xc3\xa0lia inici\xc3\xa0 les seves campanyes amb una ofensiva a la part m\xc3\xa9s oriental de la frontera, que intentava capturar la ciutat de Gorizia, a la riba del riu Isonzo. Nogensmenys, l'ex\xc3\xa8rcit itali\xc3\xa0 estava poc equipat amb artilleria, vehicles de motor i municions suficients. Al comen\xc3\xa7ament de les hostilitats l'ex\xc3\xa8rcit nom\xc3\xa9s disposava de 600 vehicles per despla\xc3\xa7ar tropes. El transport s'havia de realitzar amb animals de tir, cavalls i mules, que resultaren insuficients en el terrenys muntany\xc3\xb3s dels Alps. A m\xc3\xa9s a m\xc3\xa9s, hi havia certa desconfian\xc3\xa7a amb el cap d'estat major, el general Luigi Cadorna, molt poc popular entre les tropes._NEWLINE_Al comen\xc3\xa7ament de l'ofensiva les tropes italianes superaven a les austrohongareses en una proporci\xc3\xb3 de 2 a 1, p\xc3\xa8ro no aconseguiren penetrar les l\xc3\xadnies defensives, recolzades en l'orografia dif\xc3\xadcil de la zona. Les posicions austrohongareses estaven situades, en general, en terreny elevat, de manera que els atacs italians s'havien de realitzar en pujada i, a vegades, escalant posicions. Dues setmanes m\xc3\xa9s tard Cadorna orden\xc3\xa0 un altre assalt frontal amb m\xc3\xa9s artilleria, que no aconsegu\xc3\xad cap objectiu. Entre el 18 d'octubre i el 4 de novembre es realitz\xc3\xa0 un nou atac, amb 1.200 canons pesants, per\xc3\xb2 que tampoc result\xc3\xa0 en guanys apreciables per a l'ex\xc3\xa8rcit itali\xc3\xa0. Aquest conjunt d'ofensives constitueixen les anomenades cinc primeres batalles de l'Isonzo.\n_START_SECTION_\nL'ofensiva de l'Asiago\n_START_PARAGRAPH_\nDespr\xc3\xa9s de les desastroses ofensives italianes, el cap d'estat major austrohongar\xc3\xa8s, Conrad von H\xc3\xb6tzendorf, planej\xc3\xa0 una contraofensiva que s'havia de desplegar a la zona del Trentino i dirigir-se cap a l'altipl\xc3\xa0 de l'Asiago. L'ofensiva comen\xc3\xa7\xc3\xa0 l'11 de mar\xc3\xa7 de 1916, amb quinze divisions que superaren f\xc3\xa0cilment les l\xc3\xadnies italianes. Malgrat els avisos de l'ofensiva que s'estava preparant, els comandaments italians preferiren realitzar petits atacs en lloc d'organitzar una defensa s\xc3\xb2lida. El resultat fou el col\xc2\xb7lapse total de les posicions italianes, que deixaren obert el cam\xc3\xad als austrohongaresos cap a la plana del V\xc3\xa8neto; l'avan\xc3\xa7 austrohongar\xc3\xa8s nom\xc3\xa9s es pogu\xc3\xa9 aturar enviant r\xc3\xa0pidament refor\xc3\xa7os des d'altres fronts. La l\xc3\xadnia del front qued\xc3\xa0 finalment aturada m\xc3\xa9s enll\xc3\xa0 d'Asiago i d'Arsiero, a nom\xc3\xa9s 30 km de Vicenza, el 17 de juny de 1916. Al final del mes, per\xc3\xb2, els austr\xc3\xadacs es retiraren volunt\xc3\xa0riament alguns quil\xc3\xb2metres, per escur\xc3\xa7ar les seves l\xc3\xadnies.\n_START_SECTION_\nBatalles de desgast a l'Isonzo\n_START_PARAGRAPH_\nA la tardor i hivern de 1916 el comandament itali\xc3\xa0 decid\xc3\xad reprendre les ofensives a la zona de l'Isonzo. La primera d'aquestes ofensives, anomenada Sisena Batalla de l'Isonzo, tingu\xc3\xa9 un relatiu \xc3\xa8xit, en part causat pel fet que els austrohongaresos havien retirat part dels seus efectius a la zona per dur-los al front oriental, on s'estava desenvolupant l'Ofensiva Bruss\xc3\xadlov. En l'operaci\xc3\xb3 els italians capturaren Gorizia, per\xc3\xb2 poc m\xc3\xa9s amb algun valor estrat\xc3\xa8gic. Les posteriors ofensives (Setena, Vuitena, Novena i Desena batalles de l'Isonzo), entre el 14 de setembre i el 4 de novembre no aconseguiren cap resultat apreciable._NEWLINE_Posteriorment, els italians intentaren un atac simultani al nord i a l'est de Gorizia, en el que es coneix com a Onzena Batalla de l'Isonzo. A la banda est, les forces austrohongareses resistiren l'atac amb facilitat, per\xc3\xb2 a la zona nord les tropes italianes, sota el comandament de Luigi Capello, reeixiren trencar les l\xc3\xadnies austr\xc3\xadaques i ocupar la planura de Banj\xc5\xa1ice. Tot i aix\xc3\xad, igual que pass\xc3\xa0 moltes altres vegades durant la I Guerra Mundial, les posicions acabades d'ocupar no es pogueren assegurar a causa de la lentitud de les l\xc3\xadnies de subministrament, de forma que les tropes italianes, finalment, hagueren de retrocedir.\n_START_SECTION_\n1917: els refor\xc3\xa7os alemanys\n_START_PARAGRAPH_\nDespr\xc3\xa9s de l'Onzena Batalla de l'Isonzo, malgrat que els italians no havien aconseguit avan\xc3\xa7ar en profunditat, la situaci\xc3\xb3 de l'ex\xc3\xa8rcit austrohongar\xc3\xa8s era prec\xc3\xa0ria. El cap d'estat major alemany, Erich Ludendorff, decid\xc3\xad enviar tropes a la zona, malgrat l'oposici\xc3\xb3 de von H\xc3\xb6tzendorf, que volia demostrar que les tropes austr\xc3\xadaques podien ser tan efectives com les alemanyes. Les tropes alemanyes comen\xc3\xa7aren a arribar de forma important a partir de juliol de 1917, moment en qu\xc3\xa8 Ludendorff pogu\xc3\xa9 retirar tropes del front oriental despr\xc3\xa9s del frac\xc3\xa0s rus en l'Ofensiva K\xc3\xa9renski. A part de la millora en moral, material i subministraments, les tropes alemanyes introdu\xc3\xafren les noves t\xc3\xa0ctiques d'infiltraci\xc3\xb3 del general Oskar von Hutier, assajades amb \xc3\xa8xit en l'atac a Riga, i ajudaren a planificar una nova ofensiva per a la tardor._NEWLINE_Mentrestant, la situaci\xc3\xb3 de l'ex\xc3\xa8rcit itali\xc3\xa0 era cada vegada m\xc3\xa9s dif\xc3\xadcil. Malgrat l'\xc3\xa8xit relatiu de l'Onzena Batalla de l'Isonzo, la moral era m\xc3\xadnima i els amotinaments comen\xc3\xa7aven a sovintejar. Les condicions dels soldats italians eren for\xc3\xa7a pitjors que les dels seus oponents i l'actitud desp\xc3\xb2tica del general Cadorna no facilitava l'entesa amb els seus subordinats, mentre que les esgotadores batalles a l'Isonzo, amb guanys menyspreables, no facilitaven la situaci\xc3\xb3.\n_START_SECTION_\nCaporetto\n_START_PARAGRAPH_\nEl 24 d'octubre de 1917 s'inici\xc3\xa0 l'ofensiva planificada pels estats majors austrohongar\xc3\xa8s i alemany, coneguda des de llavors amb el nom de batalla de Caporetto, possiblement la m\xc3\xa9s famosa del front itali\xc3\xa0. L'atac, simultani a tot el front per\xc3\xb2 especialment intens a la zona de l'Isonzo al voltant de Caporetto, fou precedit d'una escombrada d'artilleria i despr\xc3\xa9s les t\xc3\xa0ctiques d'infiltraci\xc3\xb3 de von Hutier, amb una gran mobilitat, superaren amb facilitat les posicions defensives italianes, les envoltaren i les atacaren per la rereguarda. Malgrat que s'esperava l'atac, la sorpresa en l'estat major itali\xc3\xa0 per la rapidesa i contund\xc3\xa8ncia de l'aven\xc3\xa7 fou total i el front s'esfondr\xc3\xa0 immediatament. Al final del dia les tropes alemanyes i austrohongareses havien avan\xc3\xa7at 20 quil\xc3\xb2metres, fins a la ciutat d'Udine._NEWLINE_El dia 1 de novembre les tropes austro-alemanyes ja havien penetrat 100 km, fins al riu Tagliamento. Durant els dies seg\xc3\xbcents avan\xc3\xa7aren tan r\xc3\xa0pidament que no podien mantenir-se en condicions les seves l\xc3\xadnies de subministrament, de forma que s'hagu\xc3\xa9 de deturar l'aven\xc3\xa7 per tal de reagrupar les tropes i reordenar les l\xc3\xadnies de subministrament. Aix\xc3\xb2 don\xc3\xa0 un lleu respir a les tropes italianes, que fugien r\xc3\xa0pidament cap al sud. Finalment, el 12 de novembre s'atur\xc3\xa0 definitivament l'ofensiva, a la riba del riu Piave, on els italians pogueren organitzar una m\xc3\xadnima l\xc3\xadnia defensiva. En aquest punt les tropes austrohongareses i alemanyes estaven a pocs quil\xc3\xb2metres de la llacuna de Ven\xc3\xa8cia i a nom\xc3\xa9s uns 20 km de la ciutat\n_START_SECTION_\nL'ofensiva aliada\n_START_PARAGRAPH_\nEl desastre de Caporetto provoc\xc3\xa0 la destituci\xc3\xb3 immediata de Luigi Cadorna com a cap d'estat major itali\xc3\xa0, substitu\xc3\xaft per Armando Diaz, i acceler\xc3\xa0 la formaci\xc3\xb3 del Consell Suprem de Guerra entre els aliats, amb l'objectiu de coordinar millor les accions dels diferents fronts. Ja durant novembre de 1917, comen\xc3\xa7aren a arribar forces franceses i brit\xc3\xa0niques al front itali\xc3\xa0, per\xc3\xb2 en poca quantitat. En aquells moments, per\xc3\xb2, l'ajuda m\xc3\xa9s important dels aliats a It\xc3\xa0lia fou en forma de materials estrat\xc3\xa8gics, com el carb\xc3\xb3 i l'acer, de qu\xc3\xa8 It\xc3\xa0lia no disposava. A la primavera de 1918 Alemanya retir\xc3\xa0 bona part de les seves tropes per utilitzar-les a la propera ofensiva al front occidental i l'estat major austrohongar\xc3\xa8s comen\xc3\xa7\xc3\xa0 a planificar la que hauria de ser ofensiva definitiva contra It\xc3\xa0lia.\n_START_SECTION_\nBatalles del Piave i de Vittorio Veneto\n_START_PARAGRAPH_\nL'ofensiva austrohongaresa, coneguda com a batalla del Piave, s'inici\xc3\xa0 el 15 de juny de 1918, amb l'esperan\xc3\xa7a que fos la definitiva per obligar a la rendici\xc3\xb3 italiana. Els generals austrohongaresos dubtaren sobre la millor estrat\xc3\xa8gia a seguir i finalment optaren per un atac simultani en tota la l\xc3\xadnia del front. A m\xc3\xa9s a m\xc3\xa9s, l'estat major itali\xc3\xa0 descobr\xc3\xad amb exactitud els plans austrohongaresos gr\xc3\xa0cies a desertors enemic. L'atac comen\xc3\xa7\xc3\xa0 amb un atac de distracci\xc3\xb3 a la zona del pas de Tonale, que fou f\xc3\xa0cilment refusat pels aliats; posteriorment, els italians pogueren situar les seves forces exactament en els punts d'atac austrohongaresos. L'atac dirigit pel general Svetozar Boroevi\xc4\x87 von Bojna tingu\xc3\xa9 un cert \xc3\xa8xit inicial, per\xc3\xb2 aviat hagu\xc3\xa9 d'aturar-se a causa dels bombardejos aliats de les l\xc3\xadnies de comunicaci\xc3\xb3 i de l'arribada de refor\xc3\xa7os italians. En resum, l'ofensiva austrohongaresa, no aconsegu\xc3\xad cap resultat apreciable, amb la conseg\xc3\xbcent desesperaci\xc3\xb3 de Ludendorff, que no desitjava haver d'utilitzar tropes alemanyes en el front itali\xc3\xa0._NEWLINE_El frac\xc3\xa0s austrohongar\xc3\xa8s, per\xc3\xb2, no tingu\xc3\xa9 una resposta immediata per part italiana, els aliats dels quals esperaven una r\xc3\xa0pida contraofensiva que trenqu\xc3\xa9s les l\xc3\xadnies enemigues. L'ex\xc3\xa8rcit itali\xc3\xa0 havia patit nombroses baixes i l'estat major consider\xc3\xa0 que no estava preparat per a una operaci\xc3\xb3 ofensiva. Diaz esper\xc3\xa0 l'arribada de m\xc3\xa9s refor\xc3\xa7os aliats per intentar planificar una ofensiva. Aquesta no es pogu\xc3\xa9 realitzar fins al 23 d'octubre de 1918 i consist\xc3\xad en un atac a gran escala a trav\xc3\xa9s del Piave al voltant de la zona de Vittorio Veneto. Aquesta vegada les forces aliades aconseguiren superar les l\xc3\xadnies austrohongareses, en l'anomenada batalla de Vittorio Veneto i precipitar la rendici\xc3\xb3 de les forces austrohongareses el dia 3 de novembre."